Panayiotou terug in hooggeregshofMoordbeskuldigde Christopher Panayiotou in die Port Elizabeth-hooggeregshof saam met sy twee medebeskuldigdes, Sizwezakhe Vumazonke (middel) en Sinethemba Nenembe (26 Julie 2016) Foto: Raahil Sain/ANA Die moordbeskuldigde Christopher Panayiotou sal na verwagting Donderdag weer in die hooggeregshof in Port Elizabeth verskyn vir sy voorverhoorkonferensie. Hy het in Julie sy eerste verskyning in dié hof gemaak saam met sy twee medebeskuldigdes, Sizwezakhe Vumazonke (30) en Sinethemba Nenembe (30). Panayiotou word daarvan beskuldig dat hy die meesterbrein was agter die ontvoering en moord van sy vrou, Jayde, in April verlede jaar, omdat sy glo ŉ “finansiële las” was. Jayde was ŉ onderwyseres. Die staat voer aan hy het ŉ uitsmyter by sy Infinity-nagklub, Luthando Siyoni, betaal om Vumazonke as ŉ sluipmoordenaar te huur wat Jayde sou ontvoer en vermoor. Die staat voer aan Nenembe het Vumazonke bygestaan om die vermeende sluipmoord uit te voer. Siyoni het intussen ŉ artikel 204-getuie geword, wat beteken dat hy kwytgeskeld is van vervolging indien die hof tevrede is dat hy eerlike getuienis gelewer het. ŉ Vyfde verdagte, Zolani Sibeko (35), is vroeër vandeesmaand in hegtenis geneem en hy het reeds in die Port Elizabeth-landdroshof verskyn vir sy beweerde aandeel in die saak. Klagtes teen die beskuldigdes sluit in sameswering om moord te pleeg, moord, ontvoering, onwettige besit van ŉ vuurwapen en ammunisie en roof met verswarende omstandighede. Panayiotou staan ook tereg op ŉ bykomende aanklag van dwarsboming van die gereg. Die hofsaak sal na verwagting in Oktober ŉ aanvang neem. Lees alle vorige berigte oor Christopher Panayiotou op Maroela Media.